STANOVISKO KOMISIE k návrhu rozhodnutia Rady o revízii štatútu Hospodárskeho a finančného výboru /* COM/2012/0177 final */





STANOVISKO KOMISIE k návrhu rozhodnutia Rady o revízii štatútu Hospodárskeho a finančného výboru V súlade s článkom 242 Zmluvy o fungovaní Európskej únie Rada určuje pravidlá upravujúce výbory po doručení stanoviska Komisie. Listom z 1. marca 2012 Rada požiadala Komisiu o stavisko k revízii štatútu Hospodárskeho a finančného výboru (HFV), ktorý sa v súčasnosti uvádza v rozhodnutí Rady z 18. júna 2003 (2003/476/ES). Cieľom navrhovanej revízie je prispôsobiť štatút niektorým rozhodnutiam týkajúcim sa riadenia eurozóny, ktoré 26. októbra 2011 prijali hlavy štátov alebo vlád členských štátov, ktorých menou je euro. Hlavy štátov alebo vlád sa zhodli najmä na tomto: – pracovnej skupine pre Euroskupinu (t. j. prípravnému orgánu uvedenému v článku 1 protokolu č. 14 o Euroskupine pozostávajúcemu zo zástupcov ministerstiev zodpovedných za financie členských štátov, ktorých menou je euro, a Komisie) bude predsedať predseda na plný úväzok, – predsedovia pracovnej skupiny pre Euroskupinu a Hospodárskeho a finančného výboru sa spravidla budú voliť v rovnakých čas, – existujúce administratívne štruktúry (napr. Generálny sekretariát Rady a Sekretariát HFV) sa posilnia a budú spolupracovať dobre koordinovaným spôsobom s cieľom poskytnúť predsedovi samitu eurozóny a predsedovi Euroskupiny primeranú podporu, a to pod vedením predsedu HFV/predsedu pracovnej skupiny pre Euroskupinu. V štatúte HFV sa v súčasnosti stanovuje, že predseda HFV by sa mal zvoliť spomedzi členov HFV zastupujúcich štátne správy jednotlivých štátov. Keďže predseda HFV na plný úväzok už nebude úradníkom vnútroštátnej správy a bude zamestnancom inštitúcií EÚ, toto ustanovenie nepovoľuje, aby sa stály predseda pracovnej skupiny pre Euroskupinu zvolil za predsedu HFV. Preto sa navrhuje zrevidovať štatút HFV, aby sa umožnil takýto postup. Zavádzajú sa najmä tieto zmeny a doplnenia: – článok 1 a článok 2 sa menia a dopĺňajú tak, aby sa zohľadnilo nadobudnutie platnosti Zmluvy o fungovaní Európskej únie, – článok 4 sa mení a dopĺňa tak, aby sa spresnilo, že zasadnutiam výboru predsedá predseda, – článok 6 sa mení a dopĺňa tak, aby predseda pracovnej skupiny pre Euroskupinu mohol byť zvolený za predsedu HFV, – článok 7 sa mení a dopĺňa tak, aby predseda pracovnej skupiny pre Euroskupinu mohol byť zvolený za podpredsedu HFV, ak už nie je zvolený za jeho predsedu, – v článku 7 sa takisto stanovuje, že predseda pracovnej skupiny pre Euroskupinu, ak nie je už predsedom HFV, sa zúčastňuje na zasadnutiach HFV, ak HFV nerozhodne inak. Komisia sa domnieva, že navrhovaná revízia je primeraná. Revíziou sa náležite vykonávajú rozhodnutia hláv štátov alebo vlád uvedené v predchádzajúcej časti textu. Zdieľaným predsedaním by sa prispelo k efektívnej spolupráci medzi HFV a pracovnou skupinou pre Euroskupinu vzhľadom na úzke prepojenie medzi oboma zoskupeniami. Stály charakter pozície by bol okrem toho prospešný aj pre samotný HFV, keďže predseda by sa tým oslobodil od úloh v rámci vnútroštátnej správy. Revízia by celkovo viedla k posilneniu rámca Únie pre hospodárske riadenie. Revízia nemá vplyv na úlohu Komisie vo výbore. Je potrebné poznamenať, že navrhovanou revíziou nie je dotknuté rozhodnutie Rady o podrobných ustanoveniach týkajúcich sa zloženia Hospodárskeho a finančného výboru z 21. decembra 1998 (98/743/ES). Komisia zároveň zastáva názor, že by bolo užitočné, ak by Rada využila túto príležitosť na vykonanie dvoch technických opráv v návrhu revidovaného štatútu: – v článku 1 odkazovať na Zmluvu o fungovaní EÚ (namiesto Zmluvy o ES) „Hospodársky a finančný výbor („výbor“) vykonáva úlohy opísané v článku 134 ods. 2 a 4 Zmluvy o fungovaní Európskej únie“; – v článku 3 odkazovať na „Úniu“ (nie „Spoločenstvo“) „Členovia výboru a náhradníci sa pri plnení svojich povinností riadia všeobecnými záujmami Únie“. Na záver je potrebné uviesť, že Komisia vydáva priaznivé stanovisko k návrhu rozhodnutia o revízii štatútu Hospodárskeho a finančného výboru.